Landaburu goiztiar

Landaburu goiztiarra (Agrocybe praecox edo Pholiota praecox) Strophariaceae familiako onddo espezie bat da.

Erdipurdiko jangarria.

Deskribapena 
Kapela: 3 eta 8 cm bitarteko diametrokoa, batzuetan higrofano samarra. Gaztetan zuri zikin kolorekoa, krema-buztin kolorekoa, ilunagoa erdialdean. Hasieran ganbila, gero laua eta, azkenean, titiduna.

Orriak: Eskotatuak, lodiak. Hasieran zurbilak, ondoren gris-moretik arre-buztin kolorera doazenak.

Orri Eskotatuak: Oinera iritsi baino lehentxeago eskote txiki bat duten orriak.

Hanka: 5 eta 7 cm bitarteko altuerakoa. Lehenik muinduna, gero barnehutsa. Zilindrikoa, oinarrian erraboildun samarra bada ere. Hasieran zurixka da, eta, ondoren, okre antzeko kolorekoa. Oinak eraztun bat du oso goian, zabaldua, hauskorra eta iheskorra.

Haragia: Samurra eta zuria kapelan, oinean arrea. Irin usain arina du.

Etimologia: Agrocybe hitza grekotik datorren hitz konposatua da, landa eta burua, zelai burua esan nahi du. Praecox epitetoa latinetik dator, goiztiarra, esan nahi duen "praecox" hitzetik. Udaberriaren hasieran hasten delako.

Jangarritasuna 
Erdipurdiko jangarria, kalitate gutxikoa.

Nahasketa arriskua 
Agrocybe dura delakoarekin, honek ez du irin usainik eta zapore mikatz samarrekoa da.

Sasoia eta lekua 
Udaberrian eta udan, lurrean, hostozabalen basoetako leku belartsuetan, larreetan eta zelaietan.

Banaketa eremua 
Europa, Ipar Afrika, Ipar Amerika, Australia, Zeelanda Berria, Japonia, Errusia.

Erreferentziak

Kanpo estekak 

Strophariaceae